ORI จับมือ “โนมูระ เรียลเอสเตท” รุกตลาด Gen Z เปิดตัวคอนโด 2.1 พันลบ.
ORI ผนึกยักษ์อสังหาฯ ญี่ปุ่น “โนมูระ เรียลเอสเตท” ร่วมทุนคอนโด “ออริจิ้น เพลย์ ศรีอุดม สเตชั่น” เจาะ Gen Z มูลค่า 2.1 พันลบ. หลังปีนี้ร่วมทุนแล้ว 4 โครงการ
ORI จับมือ “โนมูระ เรียลเอสเตท” ร่วมทุนเปิดตัวคอนโด มูลค่า 2.1 พันลบ. ตีตลาด Gen Z
28 มิ.ย. 2565

นายพีระพงศ์ จรูญเอก ประธานเจ้าหน้าที่บริหาร บริษัท ออริจิ้น พร็อพเพอร์ตี้ จำกัด (มหาชน) หรือ ORI ผู้พัฒนาธุรกิจอสังหาริมทรัพย์ครบวงจร เปิดเผยว่า จากแผนการเติบโตแบบพหุจักรวาล หรือ Origin Multiverse ได้เพิ่มความเชื่อมั่นให้กับกลุ่มนักลงทุนต่างชาติในการพัฒนาโครงการร่วมทุน (Joint Venture Project) กับบริษัทอย่างต่อเนื่อง
โดยล่าสุด บริษัทได้ร่วมทุนพัฒนาโครงการคอนโดมิเนียมกับบริษัท โนมูระ เรียลเอสเตท (ประเทศไทย) จำกัด ในเครือบริษัท โนมูระ เรียลเอสเตท ดีเวลล็อปเมนท์ จำกัด ผู้พัฒนาอสังหาริมทรัพย์รายใหญ่ของญี่ปุ่น เพิ่มเติมอีก 1 โครงการ คือโครงการ ออริจิ้น เพลย์ ศรีอุดม สเตชั่น (Origin Play Sri Udom Station) มูลค่าโครงการ 2,100 ล้านบาท หลังไตรมาส 1/2565 ที่ผ่านมา มีการร่วมทุนพัฒนาโครงการที่อยู่อาศัยไปแล้ว 4 โครงการ ได้แก่ โซ ออริจิ้น พหล 69 สเตชั่น (So Origin Phahol 69 Station), ออริจิ้น ปลั๊ก แอนด์ เพลย์ ศรีนครินทร์ (Origin Plug &amp; Play Srinakarin), บริทาเนีย ทาวน์ บางนา กม.17 (Britania Town Bangna KM.17) และ บริทาเนีย โฮม บางนา กม.17 (Britania Home Bangna KM.17)  นับเป็นการส่งสัญญาณบวกในการลงทุนอย่างต่อเนื่อง
“ตลาดอสังหาริมทรัพย์ไทยปี 2565 ยังคงมีปัจจัยหนุนเอื้อต่อการเติบโตในระยะยาว อาทิ โครงการเมกะโปรเจกต์ ความคืบหน้าการก่อสร้างรถไฟฟ้าสายต่างๆ ประกอบกับผลงานของออริจิ้นที่ยังรักษาระดับการเติบโตทั้งยอดขายและรายได้ได้อย่างต่อเนื่อง ทำให้โนมูระยังคงมั่นใจในการเดินหน้าร่วมทุนโครงการที่อยู่อาศัยกับเรา นับเฉพาะปีนี้ก็มีการร่วมทุนกันเพิ่มเติมถึง 5 โครงการแล้ว คาดว่าจะมีโครงการร่วมทุนใหม่เกิดขึ้นอย่างต่อเนื่อง” นายพีระพงศ์ กล่าว
ทั้งนี้ การร่วมทุนเพิ่มเติมดังกล่าว ส่งผลให้ออริจิ้น พร็อพเพอร์ตี้ และโนมูระ เรียลเอสเตท ดีเวลล็อปเมนท์ มีการร่วมทุนกันในกลุ่มธุรกิจที่อยู่อาศัยสะสม 17 โครงการ มูลค่าโครงการร่วมทุนกลุ่มคอนโดมิเนียมสะสม 45,300 ล้านบาท โดยความร่วมมือก่อนหน้านี้จะเป็นความร่วมมือในแบรนด์คอนโดมิเนียมระดับลักชัวรี่อย่าง พาร์ค ออริจิ้น (PARK ORIGIN) แบรนด์ระดับไฮเอนด์ ได้แก่ แบรนด์ไนท์บริดจ์ (KnightsBridge) โซโห แบงค็อก (SOHO Bangkok) ขณะที่การร่วมทุนคอนโดมิเนียม 3 โครงการแรกของปีนี้ เน้นเจาะตลาดคอนโดมิเนียมเพื่อคน Gen Z ส่งผลให้ภาพรวมการร่วมทุนโครงการคอนโดมิเนียมระหว่างออริจิ้นและโนมูระ ครอบคลุมทุกเซ็กเมนต์มากยิ่งขึ้น
นายพีระพงศ์ กล่าวอีกว่า ความร่วมมือเพิ่มเติมดังกล่าว สะท้อนถึงความไว้วางใจจากพันธมิตรที่ยังคงเชื่อมั่นในวิสัยทัศน์การเติบโตและความแข็งแกร่งของบริษัท ทั้งในด้านการพัฒนาคุณภาพสินค้า การพัฒนาแบรนด์ ตลอดจนการปรับตัวต่อยอดจากการศึกษา Insight ของผู้บริโภค เพื่อให้เข้าถึงกลุ่มลูกค้าเป้าหมายทั้งในระยะสั้นและระยะยาว
อย่างไรก็ดี บริษัทยังคงพิจารณาการร่วมทุนกับพันธมิตรทั้งรายเดิม อาทิ โนมูระ เรียลเอสเตท ดีเวลล็อปเมนท์ พันธมิตรต่างชาติรายแรกของบริษัท ซึ่งร่วมทุนกันมาอย่างยาวนานนับตั้งแต่กลางปี 2560 และรายใหม่จากหลากหลายอุตสาหกรรม เพื่อให้ธุรกิจเติบโตได้อย่างแข็งแกร่งและก้าวกระโดดในทุกพหุจักรวาลตามแผน Origin Multiverse โดยอาจพิจารณาร่วมทุนในทุกกลุ่มธุรกิจทั้งโครงการที่อยู่อาศัย โครงการที่สร้างรายได้ประจำ เช่น โรงแรม รวมถึงธุรกิจประเภทอื่นๆ ที่จะสร้างโอกาสใหม่ให้กับเครือออริจิ้น พร็อพเพอร์ตี้ในอนาคต
สำหรับโครงการออริจิ้น เพลย์ ศรีอุดม สเตชั่น (Origin Play Sri Udom Station) คอนโดมิเนียมแนวคิดใหม่ ตอบโจทย์ทุกไลฟ์สไตล์การอยู่อาศัยเพื่อคน Gen Z ตั้งอยู่บนพื้นที่ 60-85 ไร่ ตัวอาคารเป็นคอนโดมิเนียมสูง 8 ชั้น จำนวน 4 อาคาร ห้องพักอาศัยรวม 917 ยูนิต และร้านค้า 2 ยูนิต โดดเด่นด้วยห้องพักเพดานสูง 2.65 ม. พื้นที่ใช้สอยกว้างขวางตั้งแต่ 23-34.9 ตร.ม. ปรับเปลี่ยนฟังก์ชั่นได้ตามไลฟ์สไตล์
อีกทั้งโครงการใหม่นี้ยังเป็นโครงการ Pet Friendly เอาใจคนรักสัตว์ พร้อมมีสิ่งอำนวยความสะดวกครบครัน ทั้ง co-working space, grab &amp; go station, fitness, สระว่ายน้ำ, cat &amp; dog corner, jogging track, roof garden, activities space, multifunction room  พร้อมส่วนกลางที่ช่วยเพิ่มสีสันและประสบการณ์ใหม่ของการอยู่อาศัย เช่น VR Games, Virtual Fitness บนทำเลแห่งอนาคต เดินทางได้อย่างสะดวกสบายใกล้รถไฟฟ้าสายสีเหลือง (600 ม. จากสถานีศรีอุดม), สายสีเขียว (3.3 กม. จากสถานีอุดมสุข) และ LRT บางนา-สุวรรณภูมิ (1.9 กม.) แวดล้อมรอบด้วยสิ่งอำนวยความสะดวกใกล้ shopping mall &amp; market  โรงพยาบาล โรงเรียน  และมหาวิทยาลัยชั้นนำ ราคาเริ่มต้น 1.80 ล้านบาท